Broj: 711-I-2078-Pp-132/23-05-19

Zagreb, 21. rujna 2023.

**DALIBOR DOMITROVIĆ**

**gradonačelnik Grada Ogulina**

**Predmet: DALIBOR DOMITROVIĆ, gradonačelnik Grada Ogulina**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 21. rujna 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 19. svibnja 2023.g. zaprimilo prijavu Broj: 711-U-4497-Pp-132/23-01-4 u kojoj se navodi poveznica na članak portala nevnih novina Jutarnji list kao i poveznica na facebook profil zamjenika gradonačelnika Grada Ogulina iz kojih, prema tvrdnjama podnositelja proizlazi sukob interesa obveznika Dalibora Domitrovića budući da su mu putovanje i boravak U Narodnoj Republici Kini platili kinezi.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Dalibor Domitrović obnašao dužnost gradonačelnika Grada Ogulina od 08. lipnja 2017.g. do 20. svibnja 2021.g. te da navedenu dužnost ponovn obnaša od 21. svibnja 2021.g.

Povjerenstvo je sukladno navodima u prijavi izvršilo uvid u članak dnevnih novina Jutarnji list naslova „Ovo je neizdrživo. I psihički i financijski. A znate li gdje je trenutačno naš gradonačelnik?“ objavljenom 17. svibnja 2023.g. U predmetnom članku navodi se kako je stanje, vezano uz nezapamćene vodostaje rijeka, alarmantno na području Ogulinu zbog neočišćenih kanjona te da je gradonačelnik na službenom putovanju u Kini.

Isto tako, Povjerenstvo je izvršilo uvid u dostavljenu objavu na facebook profilu zamjenika gradonačelnika u kojoj isti navodi kako se u predmetnom članku iznosi niz dezinformacija te da u kanjojnu ne leže grane te da se rezanjem grana u kanjonu neće povećati propustnost Đulinog ponora. U navedenoj objavi se, između ostalog, također navodi i da je gradonačelnik od prošlog tjedna službeno, na poziv i trošak kineske ambasade, u Kini.

Slijedom navedenog, Povjerenstvo je od Grada Ogulina zatražilo podatak je li gradonačelnik Dalibor Domitrović, tijekom svog mandata, bio na službenom putovanju u Narodnoj Republici Kini te ukoliko jest kada je bio na navedenom putovanju, koji je bio povod navedenog putovanja odnosno na čiji poziv je putovanje organizirano te tko je snosio troškove navedenog putovanja.

Grad Ogulin odgovorio je na traženje Povjerenstva dopisom KLASA: 008-01/23-01/11, URBROJ: 2133-02-01/1-23-2 od 20. lipnja 2023.g. navodeći da je temeljem poziva Veleposlanstva Narodne Republike Kine u Republici Hrvatskoj gradonačelnik Dalibor Domitrović boravio od 12. svibnja 2023.g. do 21. svibnja 2023.g. na službenom putovanju u Narodnoj Republici Kini. Nadalje, navodi se da je razlog navedenog putovanja sudjelovanje gradonačelnika na savjetovanju o državnom upravljanju za predstavnike iz jedinica lokalne i područne (regionalne) samouprave Republike Hrvatske. Navodi se i kako je troškove putovanja snosilo Ministarstvo trgovine Narodne Republike Kine te da se radilo o troškovima povratne zrakoplovne karte, smještaja i hrane, sudjelovanja na radionici kao i osobnog osiguranja od nezgode za vrijeme boravka. Navodi se i kako troškovi službenog puta nisu isplaćeni iz proračuna Grada Ogulina, o čemu se prilaže preslika putnog naloga.

Uz navedeno očitovanje dostavljen je i poziv na radionicu o upravljanju vladom za gradonačelnike i guvernere Hrvatske u organizaciji Zhejiang Normal University of China u kojem se navodi da će troškove radionice snositi Ministarstvo trgovine Kine dok će sudionici sami snositi troškove vize, naknade za prekomjernu težinu prtljage te naknade za povrat karte uzrokovane osobnim razlozima te osobnu potrošnju u Kini.

Iz dostavljenog putnog naloga razvidno je da obvezniku nisu isplaćeni troškovi za navedeno putovanje kao i da se obveznik usmenim putem odrekao isplate putnih dnevnica za službeni put u Kinu.

Člankom 15. ZSSI-a propisano je da se darom, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju.

Povjerenstvo ističe kako je člankom 14. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano da se suradnja općina, gradova i županija s odgovarajućim jedinicama lokalne i regionalne samouprave drugih država uspostavlja i odvija u okviru njihovog samoupravnog djelokruga, u skladu sa zakonom i međunarodnim ugovorima.

U konkretnoj situaciji Povjerenstvo je utvrdilo da je poziv na put u Narodnu Republiku Kinu upućen i drugim gradonačelnicima te da je obveznik pozvan u svojstvu čelnika jedinice lokalne samouprave radi razmjene iskustva u upravljanju lokalnim i područnim (regionalnim) jedinicama na međunarodnoj razin. Slijedom navedenog, prihvaćanjem poziva za sudjelovanjem na radionicama i prihvaćanjem snošenja putnih troškova i troškova smještaja od strane Ministarstva trgovine Narodne Republike Kine obveznik nije povrijedio odredbu čl. 15. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Dalibor Domitrović, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana